የውጪ ጉዳይ ሚኒስትሮች በናይሮቢና ሞቃዲሾ የተፈፀሙ የሽብር ጥቃቶችን አወገዙ
 የምስራቅ አፍሪካ በየነ መንግስታት ኢጋድ እና የምስራቅ አፍሪካ የኢኮኖሚ ማህበረሰበ የውጪ ጉዳይ ሚኒስትሮች በኬንያ ናይሮቢና በሶማሊያ ሞቃዲሾ የተፈፀሙ የሽብር ጥቃቶችን አወገዙ፡፡ሚኒስትሮቹ የአፍሪካ ህብረት መሪዎች በአለም አቀፉ የወንጀለኞች ፍርድ ቤት ICC ላይ ያስተላለፋቸውን ውሳኔዎች እንደሚያከብሩም ተናግረዋል፡፡በወቅቱ የአፍሪካና የኢጋድ ሚኒስትሮች ሊቀመንበርና የውጭ ጉዳይ ሚኒስትር ዶክተር ቴዎደሮስ አድሃኖም ሰብሳቢነት የኢጋድና የምስራቅ አፍሪካ የኢኮኖሚ ማህረሰብ የውጭ ጉዳይ ሚኒስትሮች ጥቅምት 2/2006 የምክክር ስብሰባ አካሂደዋል፡፡ሚኒስትሮቹ በኬንያ ናይሮቢ እና በመቋድሾ የበርካታ ዜጎችን ህይወት የቀጠፈው የሽብር ጥቃት አውግዘዋል፡፡ በጥቃቱ ለተጎዱ ቤተሰቦችም ሃዘናቸውን ገልፀው ከኬንያና ከሶማሊያ ህዝብና መንግስት ጎን እንደሚቆሙም አረጋግጠዋል፡፡ሚኒስትሮቹ ሽበርተኝነትንና አክራሪነትን  ለመታገልም ቃላቸውን አድሰው ኬንያና ሱዳንን በተመለከተም ለአለም አቀፉ የወንጀለኞች ፍርድ ቤት የቀረቡ ጥያቄዎች ምላሽ ያለማግኘታቸው እንዳሳዘናቸው ገልፀዋል፡፡ሚኒስትሮቹ በኬንያ አዲስ ህገ መንግስት መጽደቁ፣ ሰላማዊ ምርጫ መካሄዱና የፍትህ ስርአቱ መስተካከሉ የ2007ቱን ክስተት ለማጣራት አመቺ ሁኔታ እንደተፈጠረ አውስተው ይሁንና የኬንያ መሪዎች መከሰስ በህዝብ ምርጫ የተሰጣቸው ሃላፊነት በአግባቡ መወጣት እንዳላስቻላቸው ይህ ደግሞ የፀረ ሽብር እንቅስቃሴው እንዳያጠናክሩ እንቅፋት ሆኖባቸዋል ብለዋል ፡፡እናም ከአፍሪካ የተውጣጣ ቡደን ወደ ኬንያ በመሄድ ድጋፍ እንዲሰጥ ሚኒስትሮቹ ወስነዋል፡፡ በሶማሊያ በፖለቲካውና በፀጥታው ረገድ የተገኘው መሻሻል አድንቀው በሶማልያ ፌዴራል መንግስትና በጁባ ጊዚያዊ አስተዳደር  መካከል  በቅርቡ የተፈረመው ስምምነትም አበራታች መሆኑን ገልፀዋል፡፡እንደ ኢሬቴድ ዘገባ ሁለቱም ወገኖች ለስምምነቱ ተግባራዊነት የበኩላቸውን ድጋፍ እንዲያደርጉም ጥሪ አቅርበዋል፡፡